รู้จัก ASML บริษัทใหญ่สุดของเนเธอร์แลนด์ ที่เป็นกระดูกสันหลัง ของบริษัทเทคโนโลยีทั่วโลก
หากมีคนถามเราว่าบริษัทอะไรใหญ่สุดในประเทศเนเธอร์แลนด์ ? หลายคนก็น่าจะนึกถึงชื่อของ Royal Dutch Shell บริษัทน้ำมันยักษ์ใหญ่ ที่ทำธุรกิจมายาวนาน 114 ปี ซึ่งคำตอบนี้ เมื่อ 5 ปีที่แล้ว ก็จะเป็นคำตอบที่ถูกต้อง
11 มี.ค. 2564

รู้จัก ASML บริษัทใหญ่สุดของเนเธอร์แลนด์ ที่เป็นกระดูกสันหลัง ของบริษัทเทคโนโลยีทั่วโลก /โดย ลงทุนแมน
หากมีคนถามเราว่าบริษัทอะไรใหญ่สุดในประเทศเนเธอร์แลนด์ ?
หลายคนก็น่าจะนึกถึงชื่อของ Royal Dutch Shell
บริษัทน้ำมันยักษ์ใหญ่ ที่ทำธุรกิจมายาวนาน 114 ปี
ซึ่งคำตอบนี้ เมื่อ 5 ปีที่แล้ว ก็จะเป็นคำตอบที่ถูกต้อง
แต่คำตอบดังกล่าวในวันนี้ ไม่ใช่แล้ว.. 
เพราะปัจจุบัน ได้มีบริษัทที่ชื่อว่า “ASML Holding” 
ที่แม้จะไม่ค่อยคุ้นหูเราเท่าไร แต่ก็ได้กลายมาเป็นบริษัทสัญชาติดัตช์
ที่มีมูลค่ามากถึง 6.8 ล้านล้านบาท 
ซึ่งคิดเป็น 5 เท่าของมูลค่าบริษัทเมื่อ 5 ปีก่อน
มูลค่าดังกล่าวส่งผลให้บริษัทแห่งนี้
กลายเป็นบริษัทที่มีมูลค่ามากที่สุดในประเทศเนเธอร์แลนด์
และเป็นหนึ่งในบริษัทที่มีมูลค่ามากที่สุดในทวีปยุโรป
แล้ว ASML ทำธุรกิจอะไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ASML อ่านว่า อาเอสเอ็มเอล 
ก่อตั้งขึ้นในปี 1984 หรือราว 37 ปีก่อน 
ที่เมืองไอนด์โฮเฟิน ประเทศเนเธอร์แลนด์
ASML เกิดขึ้นจากความร่วมมือระหว่าง 2 บริษัท คือ
- Philips เจ้าของเทคโนโลยีเกี่ยวกับแสงและผู้ผลิตเครื่องมือทางการแพทย์รายใหญ่
- ASM International เจ้าของธุรกิจผลิตชิปรายใหญ่ในเนเธอร์แลนด์
โดยบริษัทแห่งนี้ทำธุรกิจวิจัยและพัฒนาเครื่องจักร 
ที่ใช้สำหรับการพิมพ์ลายลงบนซิลิคอนเวเฟอร์ หรือที่เรารู้จักกันในชื่อของ “ชิป”
ถึงตรงนี้ หลายคนอาจจะสงสัยว่า ทำไมต้องพิมพ์ลาย ?
จริง ๆ แล้ว วัตถุดิบตั้งต้นที่ใช้ในอุปกรณ์อิเล็กทรอนิกส์ 
ก็คือ แผ่นซิลิคอนเวเฟอร์เปล่า ที่ไม่ได้มีความพิเศษอะไร
แต่พอเราพิมพ์ลายลงไปตามกระบวนการที่ถูกต้องแล้ว
มันก็จะกลายเป็นโครงสร้างทางเดินของวงจรไฟฟ้า 
ที่สามารถนำไปใช้สำหรับการประมวลผลของคอมพิวเตอร์หรือสมาร์ตโฟนได้
นอกจากนั้น ชิปก็ยังถูกนำไปใช้ในเทคโนโลยีต่าง ๆ เช่น ศูนย์ข้อมูล ระบบการขับเคลื่อนด้วยตัวเองของรถยนต์ หรือแม้แต่เทคโนโลยีเชื่อมสมองเข้าสู่คอมพิวเตอร์
บนโลกนี้ เราสามารถแบ่งผู้ผลิตชิปออกเป็น 3 ประเภท
ประเภทแรก : บริษัทรับออกแบบและผลิตชิปครบวงจร เช่น Intel 
ที่จะรับออกแบบและผลิตชิปประมวลผล ให้กับบริษัทคอมพิวเตอร์และโน้ตบุ๊ก
ประเภทที่สอง : บริษัทที่รับจ้างผลิตเพียงอย่างเดียว เช่น TSMC 
ที่จะรับจ้างผลิตชิปให้กับบริษัทที่มีแบบไว้แล้ว
อย่างในกรณีของ TSMC ก็เป็นผู้ผลิตชิปให้กับ Apple 
ที่ตัวชิปถูกออกแบบขึ้นโดยบริษัท ARM อีกที
ประเภทที่สาม : บริษัทที่ทั้งออกแบบ ผลิตเอง และรับจ้างผลิต เช่น Samsung
โดยบริษัทผู้ผลิตทั้งหมดที่กล่าวมานี้ ก็จะต้องมีเครื่องจักรสำหรับพิมพ์ลาย
ซึ่งหนึ่งในบริษัทผู้นำของโลก ที่ผลิตและจัดจำหน่ายเครื่องจักรที่ว่านี้ 
ก็คือ ASML นั่นเอง..
ในช่วงที่ผ่านมา สภาพการแข่งขันในตลาดผู้ผลิตเครื่องพิมพ์ลายลงบนซิลิคอนเวเฟอร์นั้นถือว่าค่อนข้างสูง
แต่ ASML มีข้อได้เปรียบตรงที่ว่า
เป็นบริษัทที่เกิดขึ้นจากความร่วมมือระหว่าง Philips และ ASM International ซึ่งเป็นบริษัทใหญ่
ที่นอกจากจะเป็นผู้เชี่ยวชาญเฉพาะทางที่เกี่ยวข้องกับเทคโนโลยีการผลิตชิปแล้ว
ทั้งคู่ก็ยังสามารถอัดเงินสำหรับการวิจัยพัฒนา เพื่อให้บริษัทยังคงดำเนินธุรกิจต่อไป แม้จะอยู่ในภาวะที่บริษัทยังขาดทุนมาตลอดหลายปี
นอกจากนั้น บริษัทก็ยังได้เป็นพันธมิตรกับ Carl Zeiss ผู้เชี่ยวชาญด้านการผลิตเลนส์ ซึ่งถือเป็นชิ้นส่วนสำคัญของเครื่องพิมพ์ลาย
จนสุดท้าย ASML ก็เริ่มพลิกกลับมาทำกำไร และได้เข้าจดทะเบียนในตลาดหลักทรัพย์ในประเทศเนเธอร์แลนด์ได้สำเร็จในปี 1995 หรือหลังจากที่ก่อตั้งบริษัทมา 11 ปี
แล้ว ASML มีอะไรดี ถึงทำให้ 5 ปีที่ผ่านมา 
บริษัทมีมูลค่าเพิ่มขึ้นแบบก้าวกระโดด ?
ย้อนกลับไปก่อนหน้านี้ กระบวนการพิมพ์ลายบนชิป
จะใช้แสงที่มีความยาวคลื่น 193 นาโนเมตร
แต่บริษัท ASML สามารถพัฒนาเครื่องพิมพ์ลาย 
ที่ใช้เทคโนโลยี Extreme Ultraviolet หรือ EUV 
ที่มีความสามารถในการพิมพ์ลวดลายลงบนชิป
ได้ด้วยลำแสงที่มีความยาวคลื่น 13.5 นาโนเมตร 
ซึ่งเล็กกว่ากระบวนการทั่วไปที่นิยมใช้กันในปัจจุบันถึง 14 เท่า
จุดนี้ถือว่าเป็นวิวัฒนาการแบบก้าวกระโดด 
เพราะระดับความยาวคลื่นของลำแสงที่น้อยลง
จะทำให้ คุณสมบัติของลำแสง ที่เปรียบเสมือน “หัวดินสอ” มีความแหลมคมมากขึ้น
และเมื่อลำแสงหรือหัวดินสอแหลมขึ้น 
มันก็จะทำให้ผู้ผลิตสามารถวาดลวดลายที่ละเอียดและซับซ้อน ได้มากขึ้น
ซึ่งนั่นก็ทำให้ชิปที่ผลิตโดย ASML สามารถถูกออกแบบให้มีความหลากหลาย รวมถึงทำให้สามารถประหยัดพลังงานลงได้อีก
อย่างในกรณีของชิป A14 Bionic บน iPhone และ ชิป M1 ใน Mac ที่เน้นเรื่องนี้
จึงทำให้อุปกรณ์ใช้งานได้ยาวนานขึ้น และปล่อยความร้อนลดลง
และที่กล่าวมาทั้งหมดนี้ มีเพียงบริษัทเดียวบนโลก
ที่ผลิตเครื่องพิมพ์ลายชนิดนี้ได้ นั่นก็คือ ASML..
แล้วที่ผ่านมา ASML เติบโตขนาดไหน ?
ผลประกอบการของ บริษัท ASML Holding
ปี 2019 รายได้ 4.30 แสนล้านบาท กำไร 0.94 แสนล้านบาท
ปี 2020 รายได้ 5.08 แสนล้านบาท กำไร 1.29 แสนล้านบาท
รายได้เติบโต 18% 
กำไรเติบโต 37%
หากเรามาดูรายได้ แบ่งตามแต่ละภูมิภาค
- ไต้หวัน 34%
- เกาหลีใต้ 30%
- จีน 17%
- สหรัฐอเมริกา 12%
- อื่น ๆ 7%
อีกเรื่องที่น่าสนใจก็คือ แม้ ASML จะเป็นผู้ผลิตเครื่องจักรอุตสาหกรรม
แต่กลับมีอัตรากำไรสุทธิสูงถึง 25% ซึ่งสูงกว่าบริษัทอย่าง Apple และ Samsung 
ที่เป็นเจ้าของแบรนด์เสียอีก
ในช่วงวิกฤติโรคระบาด ความต้องการของสินค้ากลุ่มเทคโนโลยีทั่วโลกปรับตัวเพิ่มสูงขึ้น
จึงทำให้ความต้องการเครื่องจักรของผู้ผลิตเพิ่มขึ้นตามไปด้วย
ซึ่งปลายปีที่ผ่านมา TSMC ผู้ผลิตชิปรายใหญ่ให้ Apple ก็ได้สั่งจองเครื่อง EUV จาก ASML ไปอีกราว 13 เครื่อง คิดเป็นมูลค่ารวมกันสูงถึง 7 หมื่นล้านบาท ซึ่งคาดการณ์กันว่า ASML จะสามารถส่งมอบได้ ภายในปีนี้
ถึงตรงนี้ เราก็สามารถสรุปได้ว่า ASML เป็นอีกหนึ่งกระดูกสันหลังของอุตสาหกรรมผลิตชิป 
ที่เป็นส่วนประกอบสำคัญของอุปกรณ์อิเล็กทรอนิกส์สมัยใหม่ทั่วโลก
และด้วยความที่ตอนนี้ ASML ยังเป็นผู้ผลิตเครื่อง EUV เพียงรายเดียวของโลก
ทำให้ความต้องการของผู้ผลิตทั้งหมดไหลมารวมกันที่บริษัทแห่งนี้
จึงไม่แปลกที่ปัจจุบัน ASML จะมีมูลค่ามากถึง 6.8 ล้านล้านบาท
เพิ่มขึ้นมาเป็น 5 เท่า เมื่อเทียบกับ 5 ปีก่อน
และก็ได้ขึ้นแท่นกลายมาเป็น หนึ่งในบริษัทยักษ์ใหญ่ในทวีปยุโรป ไปแล้วเรียบร้อย..
----------------------
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-